**Všeobecne záväzné nariadenie obce Pobedim č. 4/2010**

**o organizácii a vykonaní miestneho referenda v obci Pobedim.**

Obecné zastupiteľstvo v Pobedime na základe § 6 ods. 1, § 11a ods. 9, § 4 ods. 3 písm. m zák. č. 369/1990 Zb. o obecnom zriadení v znení neskorších predpisov a čl. 67 a čl. 68 ústav. zák. č. 460/1992 Zb. Ústava Slovenskej republiky vyhlasuje pre územie obce Pobedim toto

**Všeobecne záväzné nariadenie** (VZN)

**Prvá časť**

**Obec – miestne referendum**

**§ 1**

**Základné ustanovenie**

1) Toto všeobecne záväzné nariadenie (VZN) podrobnejšie upravuje organizáciu a spôsob vykonania miestneho referenda na území obce Pobedim.

2) Miestne referendum je hlasovanie obyvateľov obce o dôležitých veciach, v ktorom občania slobodne a nezávisle vyjadria svoj názor.

3) Právo hlasovať v miestnom referende má každý obyvateľ obce, ktorý má právo voliť do orgánov samosprávy obce podľa zák. č. 346/1990 Zb. o voľbách do orgánov samosprávy obce v znení neskorších predpisov (ďalej len „oprávnený občan“) a dovŕšil v deň hlasovania 18 rokov veku. Na prekážky vo výkone hlasovacieho práva v miestnom referende sa vzťahuje ustanovenie § 2 ods. 2 zák. č. 346/1990 Zb. o voľbách do orgánov samosprávy obce v znení neskorších predpisov.

4) Právo hlasovať v miestnom referende nemá občan, ktorý bol pozbavený spôsobilosti na právne úkony alebo jeho spôsobilosť je obmedzená. Prekážkou účasti na hlasovaní je tiež zákonom ustanovené obmedzenie osobnej slobody, z dôvodu ochrany zdravia ľudu a výkon trestu odňatia slobody, alebo výkon väzby.

**§ 2**

**Oprávnenie na vyhlásenia miestneho referenda**

1) Oprávneným orgánom na vyhlásenie miestneho referenda na území obce Pobedim je Obecné zastupiteľstvo v Pobedime.

2) Miestne referendum vyhlasuje obecné zastupiteľstvo uznesením so stanovením termínu jeho konania. Vo vyhlásení sa ďalej uvedie na návrh koho sa miestne referendum vyhlasuje, deň prijatia petície občanov, ak bola podaná, aká otázka alebo otázky sa oprávneným občanom predkladajú na rozhodnutie.

3) Ak sa miestne referendum vyhlasuje na základe petície skupiny obyvateľov obce, tak návrh na vyhlásenie obecným zastupiteľstvom musí podať starosta obce obecnému zastupiteľstvu do 30 dní od doručenia petície, ktorá musí spĺňať zákonom stanovené podmienky (zák. č. 85/1990 Zb. o petičnom práve).

4) Otázky (jedna alebo viac) predložené na miestne referendum musia byť formulované tak, aby na ne bolo možné jednoznačne odpovedať "áno" alebo "nie". Otázky nesmú byť navzájom podmienené.

5) V prípade, že predmet miestneho referenda je obsiahlejší a otázka predložená na miestne referendum potrebuje bližšie vysvetlenie, toto sa uvedie v prílohe k otázke, pričom príloha je súčasťou uznesenia o vyhlásení miestneho referenda.

**§ 3**

**Podmienky vyhlásenia miestneho referenda**

1) Obecné zastupiteľstvo vyhlási miestne referendum, ak ide o

a) zlúčenie obcí, rozdelenie alebo zrušenie obce, zmenu názvu obce,

b) odvolanie starostu,

c) petíciu skupiny obyvateľov obce aspoň 30% oprávnených voličov.

2) Obecné zastupiteľstvo môže vyhlásiť miestne referendum aj pred rozhodnutím o ďalších dôležitých veciach samosprávy obce.

3) Obecné zastupiteľstvo môže vyhlásiť miestne referendum podľa ods. 1 písm. a, ak sú splnené podmienky podľa § 2, § 2a zákona č. 369/1990 Zb. o obecnom zriadení.

4) Obecné zastupiteľstvo môže vyhlásiť miestne referendum podľa ods. 1 písm. b, ak sú splnené podmienky podľa § 13a ods. 3 zákona č. 369/1990 Zb. o obecnom zriadení

a) vyhlási miestne referendum o odvolaní starostu obce, ak

1. o to petíciou požiada aspoň 30 % oprávnených voličov, pričom pre vyhlásenie platia podmienky podľa § 3 ods. 5,

2. hrubo alebo opakovane zanedbáva povinnosti starostu, porušuje Ústavu SR, ústavné zákony, zákony a ostatné všeobecne záväzné právne predpisy. O tomto návrhu rozhoduje obecné zastupiteľstvo nadpolovičnou väčšinou hlasov všetkých poslancov,

b) môže vyhlásiť miestne referendum o odvolaní starostu obce, ak neprítomnosť alebo nespôsobilosť starostu na výkon funkcie trvá dlhšie ako 6 mesiacov.

5) Obecné zastupiteľstvo môže vyhlásiť miestne referendum podľa ods. 1 písm. c, ak sú splnené podmienky

a) petícia musí byť písomná a musí spĺňať predpísané náležitosti ustanovené osobitným zákonom (zák. č. 85/1990 Zb. o petičnom práve),

b) petíciu overujú aspoň traja poslanci určení obecným zastupiteľstvom, ktorí nemôžu byť členmi petičného výboru, a starosta, ktorý však neoveruje petíciu podanú na odvolanie starostu.

6) Návrh na vyhlásenie miestneho referenda predkladá obecnému zastupiteľstvu starosta, poslanec, alebo traja poslanci určení obecným zastupiteľstvom na overenie petície občanov podľa § 3 ods. 5 písm. b.

**§ 4**

**Opatrenia na zabezpečenie miestneho referenda**

1) Pomocné prostriedky, najmä miestnosti na hlasovanie a potreby na vykonanie hlasovania zabezpečí obecný úrad.

2) Obecný úrad vyhotoví vzor hlasovacieho lístka, tlačív na hlasovanie a zabezpečí ich vytlačenie v potrebnom množstve.

3) V prípade, že starosta obce vo veci zabezpečenia organizácie a vykonania miestneho referenda nekoná alebo odmieta alebo nemôže konať v plnom rozsahu alebo v častiach jemu prislúchajúcich kompetencií vo vzťahu k miestnemu referendu, tak ho v príslušnom úkone zastúpi zástupca starostu obce. O tejto skutočnosti urobí zástupca starostu písomný záznam pre obecné zastupiteľstvo, ktoré miestne referendum vyhlásilo, a ďalší postup vo vzťahu k obecnému zastupiteľstvu si rozhodne sám v rozsahu svojich kompetencií.

3) Všetky orgány, inštitúcie, organizácie a podnikateľské subjekty na území obce sú povinné spolupôsobiť pri vykonávaní tohto VZN.

4) Výdavky spojené s prípravou, vykonaním a zisťovaním výsledkov miestneho referenda (okrem výdavkov spojených s kampaňou pred referendom, ak ju nezabezpečuje obecný úrad) sa uhrádzajú z rozpočtu obce.

5) O nárokoch členov komisií platia primerane ustanovenia volebného zákona (zák. č. 346/1990 Zb. o voľbách do orgánov samosprávy obcí v znení neskorších predpisov).

**Druhá časť**

**Organizácia a spôsob vykonania miestneho referenda**

**§ 5**

**Lehoty na vyhlásenie miestneho referenda**

1) Obecné zastupiteľstvo vyhlási miestne referendum v prípadoch podľa § 3 tohto nariadenia

a) § 3 ods. 1 písm. a,

b) § 3 ods. 2,

c) § 3 ods. 1 písm. b, ods. 4 písm. a  bod 2, písm. b,

tak, aby sa uskutočnilo do 90 dní od schválenia uznesenia o vyhlásení miestneho referenda.

2) Obecné zastupiteľstvo vyhlási miestne referendum v prípadoch podľa § 3 tohto nariadenia

a) § 3 ods. 1 písm. c,

b) § 3 ods. 4 písm. a  bod 1,

pri dodržaní podmienok podľa § 3 ods. 5, ods. 6 tak, aby sa uskutočnilo do 90 dní od doručenia petície obci.

3) Obecné zastupiteľstvo v uznesení o vyhlásení miestneho referenda určí na hlasovanie a sčítavanie hlasov komisiu pre miestne referendum a určí lehotu na jej prvé zasadnutie, ktoré musí byť najneskôr 15 dní pred vykonaním miestneho referenda.

**§ 6**

**Spôsob vyhlásenia miestneho referenda**

1) Obecné zastupiteľstvo vyhlasuje miestne referendum uznesením o vyhlásení miestneho referenda.

2) Uznesenie o vyhlásení miestneho referenda obsahuje

a) dôvod, na základe čoho sa miestne referendum vyhlasuje,

b) dátum prijatia uznesenia alebo dátum prijatia petície obyvateľov obce,

c) dátum konania a časové vymedzenie miestneho referenda,

d) miesto konania miestneho referenda,

e) zloženie komisie na hlasovanie a sčítanie hlasov a lehotu na jej prvé zasadnutie,

f) otázky (jedna alebo viac), ktoré sa obyvateľom obce predkladajú na rozhodnutie v miestnom referende. Otázky musia byť formulované tak, aby na ne bolo možné jednoznačne odpovedať "áno" alebo "nie". Otázky nesmú byť navzájom podmienené. Ak je viac otázok ako jedna, musia byť označené poradovým číslom. V prípade, že predmet miestneho referenda je obsiahlejší a otázka predložená na miestne referendum potrebuje bližšie vysvetlenie, toto sa uvedie v prílohe k otázke, pričom príloha je súčasťou uznesenia o vyhlásení miestneho referenda.

3) Obec najneskôr do 15 dní pred dňom konania miestneho referenda zašle každému oprávnenému občanovi oznámenie o vyhlásení miestneho referenda. V rovnakej lehote sa oznámenie o vyhlásení miestneho referenda zverejní obvyklým spôsobom aj na úradnej tabuli obce a na webovej stránke obce.

4) Oznámenie o vyhlásení miestneho referenda obsahuje

a) dátum schválenia uznesenia obecného zastupiteľstva o vyhlásení miestneho referenda alebo doručenia petície,

b) miesto, dátum a čas konania miestneho referenda,

c) otázky (jedna alebo viac), ktoré sa predkladajú na rozhodnutie v miestnom referende,

d) spôsob úpravy hlasovacieho lístka,

e) upozornenie aj na povinnosť preukázať sa preukazom totožnosti, ktorým je na účely tohto VZN občiansky preukaz.

5) Miestne referendum sa koná v deň určený uznesením obecného zastupiteľstva, spravidla v jeden deň a to v sobotu v čase od 7.00 do 22.00 hodiny.

**Tretia časť**

**Okrsky, zoznamy na hlasovanie a komisie pre miestne referendum**

**§ 7**

**Okrsky pre miestne referendum**

1) Na hlasovanie obyvateľov a na sčítanie hlasov v miestnom referende sa v obci vytvoria okrsky na konanie miestneho referenda, spravidla jeden okrsok pre 1000 oprávnených občanov. V obci Pobedim sa vytvára jeden okrsok.

2) Miesto na hlasovanie v okrsku určuje obecné zastupiteľstvo v uznesení o vyhlásení miestneho referenda (§ 6 ods. 2).

**§ 8**

**Zoznamy na hlasovanie pre miestne referendum**

1) Zoznam oprávnených občanov na hlasovanie v miestnom referende vyhotoví obecný úrad zo stáleho zoznamu voličov. Na zoznam sa primerane vzťahujú ustanovenia zákona č. 346/1990 Zb. o voľbách do orgánov samosprávy obcí v znení neskorších predpisov.

2) Do zoznamu oprávnených občanov (ďalej len "zoznam") možno nahliadnuť na obecnom úrade. Občan si môže v úradných hodinách na obecnom úrade overiť, či je zapísaný v stálom zozname, a môže požadovať doplnenie údajov alebo vykonanie opráv. V prípade námietok voči údajom uvedených v zozname, tieto treba uplatniť najmenej 5 dní pred dňom konania miestneho referenda.

3) Obecný úrad je povinný bezodkladne rozhodnúť o námietkach občanov a vykonať opravu v zozname oprávnených občanov alebo do 3 dní písomne oznámiť, z akých dôvodov sa oprava nemôže vykonať. Ak obecný úrad námietku občana zamietne, ten ju môže predložiť starostovi obce, ktorý o nej rozhodne do 3 dní. Rozhodnutie starostu je konečné.

4) Občania, ktorí po zostavení zoznamu nadobudli alebo stratili právo hlasovať, budú do zoznamu dodatočne zapísaní alebo z neho vyčiarknutí.

5) Zoznam oprávnených občanov uzavrie obecný úrad v deň pred konaním miestneho referenda.

6) Obecný úrad odovzdá zoznam oprávnených voličov komisii na sčítanie hlasov v miestnom referende najneskôr 2 hodiny pred začatím hlasovania.

**§ 9**

**Komisie pre miestne referendum**

1) Pre organizáciu miestneho referenda, zisťovanie a vyhodnotenie jeho výsledkov sa vytvoria okrskové komisie podľa počtu okrskov v obci. V obci Pobedim sa vytvára jedna okrsková komisia (ďalej len „komisia“).

2) Členom komisie môže byť len oprávnený občan.

3) Každá politická strana alebo politické hnutie zastúpené v obecnom zastupiteľstve alebo petičný výbor, ak sa miestne referendum vyhlasuje na základe petície občanov, môže delegovať do komisie v lehote stanovenej starostom obce jedného člena a jedného náhradníka, a ich meno, priezvisko, telefónne číslo a adresu bydliska, na ktorú možno doručovať písomnosti, doručí v pracovnej dobe na obecnom úrade.

4) Komisia musí mať najmenej 5 členov.

5) Ak komisiu nie je možné vytvoriť spôsobom uvedeným v ods. 3, teda komisia nemá požadovaný minimálny počet členov, alebo sa počet jej členov zníži pod minimálny počet a náhradník za chýbajúceho člena nie je delegovaný, tak členov komisie do minimálneho počtu vymenuje starosta obce.

6) Prvé zasadanie komisie zvolá starosta obce v lehote najneskôr 15 dní pred vykonaním miestneho referenda.

7) Na prvom zasadaní komisie zvolanom starostom obce sa každý člen komisie ujme svojej funkcie podpísaním sľubu tohto znenia:

"**Sľubujem na svoju česť, že budem svedomite a nestranne vykonávať svoju funkciu a budem sa pritom riadiť Ústavou Slovenskej republiky a zákonmi**".

Podpisovanie sľubu členov komisie riadi starosta obce.

8) Komisia je spôsobilá uznášať sa, ak je prítomná nadpolovičná väčšina všetkých jej členov. Uznesenie je prijaté, ak sa zaň vyslovila nadpolovičná väčšina prítomných členov. Ak dôjde k rovnosti hlasov, návrh sa považuje za odmietnutý.

9) Na prvom zasadaní komisie určí žreb z členov okrskovej komisie jej predsedu a podpredsedu. Žrebovanie riadi najstarší člen komisie. Ak tento odmietne, môžu sa vo veci riadenia žrebovania členovia komisie dohodnúť.

10) Ak dôjde k zániku funkcie člena komisie, alebo v prípade jeho ochorenia, alebo vzdania sa funkcie, alebo opakovanej jeho neúčasti ako člena v komisii, nastúpi na jeho miesto náhradník. V tejto záležitosti organizačne a administratívne vo vzťahu k okrskovej komisii koná starosta obce.

11) Funkcia člena komisie zaniká

a) dňom doručenia písomného oznámenia na obecný úrad o odvolaní člena komisie zo strany toho, kto ho do komisie delegoval,

b) dňom doručenia písomného oznámenia na obecný úrad o vzdaní sa funkcie člena komisie zo strany člena komisie adresovaný tomu, kto ho do funkcie člena komisie ustanovil alebo predsedovi komisie.

12) Funkcia člena komisie zaniká aj vtedy, ak sa člen komisie neujme svojej funkcie podpísaním sľubu najneskôr 5 dní pred konaním referenda; to sa netýka náhradníkov.

13) Pracovníkov pre potrebné organizačné a administratívne práce zabezpečí starosta.

14) Okrsková komisia

a) dozerá na dodržiavanie právnych predpisov pri príprave a konaní miestneho referenda,

b) zabezpečuje riadny priebeh hlasovania, najmä dozerá na správne odovzdanie hlasovacích lístkov a dbá o poriadok v miestnosti na hlasovanie a v jej bezprostrednom okolí,

c) rozhoduje o sťažnostiach oprávnených občanov na postup okrskovej komisie,

d) vykonáva sčítanie hlasov,

e) zisťuje výsledky hlasovania v miestnom referende,

f) vyhotoví a odovzdá zápisnicu o priebehu a výsledku hlasovania v miestnom referende starostovi obce; ostatné súvisiace materiály odovzdá na obecný úrad,

g) plní ďalšie úlohy podľa tohto VZN a iných právnych predpisov.

15) Do komisie deleguje starosta aj zapisovateľa, spravidla z radov zamestnancov obecného úradu. Zapisovateľ zabezpečuje organizačné a administratívne záležitosti súvisiace s prípravou a priebehom hlasovania a spisuje v spolupráci s ostatnými členmi komisie zápisnicu o výsledkoch hlasovania. Zároveň plní aj funkciu odborného poradcu komisie.

15) Členovia komisie sú povinní zachovávať mlčanlivosť o osobných údajoch, ktoré spracúvajú.

**Štvrtá časť**

**Konanie miestneho referenda**

**§ 10**

**Hlasovacie lístky**

1) Na hlasovacom lístku musí byť uvedené

a) deň konania miestneho referenda,

b) otázka alebo otázky; ak je viac otázok, označia sa poradovými číslami. Pri každej otázke sú vytlačené dva rámčeky, z ktorých jeden je nadpísaný slovom "áno" a druhý slovom "nie",

c) poučenie o spôsobe hlasovania.

2) Každý hlasovací lístok musí byť opatrený odtlačkom úradnej pečiatky obce.

3) Obecný úrad zabezpečuje vyhotovenie vzoru hlasovacieho lístka, tlačív na hlasovanie, ich vytlačenie v potrebnom rozsahu a množstve, a ich doručenie v deň konania miestneho referenda okrskovej komisii najneskôr 2 hodiny pred jeho začiatkom.

4) Oprávnený občan dostane hlasovací lístok v miestnosti na hlasovanie v deň konania miestneho referenda.

**§ 11**

**Informovanie oprávnených občanov**

1) O vytvorených okrskoch, o čase a mieste hlasovania, o povinnosti mať u seba preukaz totožnosti oboznámi oprávnených občanov obecný úrad spôsobom v obci obvyklým a v dostatočnom časovom predstihu.

**§ 12**

**Kampaň pred miestnym referendom**

1) Časom kampane pred miestnym referendom sa rozumie na účely tohto VZN obdobie začínajúce vyhlásením miestneho referenda a končiace 48 hodín pred jeho konaním.

2) Presviedčanie za určitý spôsob hlasovania v miestnom referende slovom, písmom, zvukom a obrazom v miestnych informačných prostriedkoch je zakázané 48 hodín pred konaním a počas miestneho referenda.

3) Počas miestneho referenda je zakázané presviedčanie za určitý spôsob hlasovania v budove, kde sídli okrsková komisia a v jej bezprostrednom okolí.

4) Zverejňovať výsledky prieskumov verejnej mienky týkajúcich sa otázok predložených v miestnom referende možno najneskôr 3 dni pred dňom konania miestneho referenda.

5) Komisia a pracovníci zabezpečujúci organizačné, administratívne práce a vyhodnotenie údajov nesmú poskytovať informácie o priebehu a čiastkových výsledkoch hlasovania až do podpísania zápisnice o výsledku hlasovania.

6) V priebehu hlasovania je zakázané uverejňovať výsledky prieskumov hlasovania.

**§ 13**

**Hlasovanie**

1) Predseda okrskovej komisie za prítomnosti členov komisie skontroluje pred začatím miestneho referenda v miestnosti na hlasovanie schránku na hlasovanie a zapečatí ju, a to isté vykoná aj s prenosnou schránkou na hlasovanie. O prípravách v miestnosti na hlasovanie, priestoroch na úpravu hlasovacích lístkov, začatí hlasovania, hlasovaní, poriadku v miestnosti na hlasovanie a v jej bezprostrednom okolí, prerušení hlasovania a ukončení hlasovania platia primerane ustanovenia volebného zákona (zák. č. 346/1990 Zb. o voľbách do orgánov samosprávy obcí v znení neskorších predpisov).

2) V hlasovacích miestnostiach sú na úpravu hlasovacích lístkov určené osobitné priestory oddelené tak, aby bola zaručená tajnosť hlasovania. Oprávnení občania hlasujú v poradí, v akom sa dostavili do hlasovacej miestnosti.

3) Pri vstupe do hlasovacej miestnosti sa oprávnený občan preukáže občianskym preukazom, ak o to komisia požiada. Komisia vykoná v zozname oprávnených občanov záznam o jeho účasti a odovzdá mu hlasovací lístok. Po prevzatí hlasovacích lístkov sa oprávnený občan odoberie do osobitného priestoru na úpravu hlasovacích lístkov. Oprávnený občan hlasuje osobne, zastúpenie nie je prípustné. Hlasovanie je tajné.

4) Oprávnený občan hlasuje odovzdaním hlasovacieho lístka, na ktorom pre každú referendovú otázku jednoznačne a správnym spôsobom vyznačí v príslušnom rámčeku značkou „X“ buď odpoveď "áno" alebo odpoveď "nie". Uvedeným spôsobom upravený hlasovací lístok potom oprávnený občan preloží tak, aby nebol viditeľný spôsob jeho úpravy, a vloží ho do schránky na hlasovanie.

5) Oprávnený občan, ktorý nemôže sám upraviť hlasovací lístok pre svoj zdravotný stav alebo vek alebo preto, že nemôže čítať a písať, má právo vziať do priestoru na úpravu hlasovacích lístkov iného oprávneného občana, nie však člena okrskovej komisie, aby zaňho hlasovací lístok upravil podľa jeho pokynov a v jeho prítomnosti. Toto isté platí aj pre vloženie hlasovacieho lístka do schránky na hlasovanie. Túto skutočnosť a jej oprávnenosť posudzuje a schvaľuje komisia.

6) Zo závažných, najmä zdravotných dôvodov, možno okrskovú komisiu požiadať o to, aby oprávnený občan mohol hlasovať mimo miestnosti na hlasovanie, ale na území okrsku v pôsobnosti okrskovej komisie. V takomto prípade okrsková komisia vyšle k oprávnenému občanovi aspoň dvoch svojich členov s prenosnou schránkou na hlasovanie a hlasovacími lístkami; vyslaní členovia okrskovej komisie zabezpečia, aby bola zachovaná tajnosť hlasovania. Účasť takýchto oprávnených občanov na hlasovaní vyznačí okrsková komisia v oboch rovnopisoch zoznamu ihneď po návrate vyslaných členov komisie s prenosnou schránkou do miestnosti na hlasovanie.

7) Hlasovanie je neplatné, ak bola oprávneným občanom odovzdaná písomnosť, ktorá nie je hlasovacím lístkom (§ 10 ods. 1, ods. 2).

8) Hlasovací lístok je neplatný, ak je pretrhnutý na dve alebo viac častí alebo ak je vyplnený iným spôsobom, než ako je ustanovené v ods. 4 alebo je inak upravený alebo nie je upravený vôbec.

9) O platnosti hlasovania a platnosti hlasovacieho lístka a jeho úpravy iným spôsobom ako je uvedené v ods. 4 s konečnou platnosťou rozhoduje okrsková komisia.

**Piata časť**

**Vyhodnotenie a vyhlásenie výsledkov miestneho referenda**

**§ 14**

**Sčítanie hlasov okrskovou komisiou**

1) V miestnosti, v ktorej členovia okrskovej komisia zisťujú výsledky hlasovania, môže byť prítomný aj ktorýkoľvek oprávnený občan, ak o to požiada, ale len ako pozorovateľ.

2) Po otvorení schránky na hlasovanie vylúči okrsková komisia prípady neplatného hlasovania (§ 13 ods. 7) a zistí

a) celkový počet odovzdaných hlasovacích lístkov,

b) počet neplatných hlasovacích lístkov (§ 13 ods. 8), ktoré vylúči z ďalšieho sčítania,

c) počet platných hlasovacích lístkov,

d) počet hlasov "áno" a počet hlasov "nie" ku každej jednotlivej otázke.

3) Pre postup pri sčítaní hlasov okrskovou komisiou platia primerane ustanovenia volebného zákona o sčítaní hlasov okrskovou volebnou komisiou (zák. č. 346/1990 Zb. o voľbách do orgánov samosprávy obcí v znení neskorších predpisov).

**§ 15**

**Zápisnica o priebehu a výsledku hlasovania v okrsku**

1) Okrsková komisia vyhotoví vo dvoch rovnopisoch zápisnicu o priebehu a výsledku miestneho referenda, ktorú podpíšu predseda, podpredseda a členovia komisie vrátane zapisovateľa. Dôvody prípadného odmietnutia podpisu sa zaznamenajú v zápisnici.

2) V zápisnici o priebehu a výsledkoch miestneho referenda sa musí uviesť

a) čas začatia a ukončenia hlasovania, prípadne jeho prerušenie,

b) počet oprávnených občanov zapísaných v okrsku do zoznamu na hlasovanie,

c) počet oprávnených občanov, ktorým sa vydali hlasovacie lístky,

d) počet odovzdaných hlasovacích lístkov,

e) počet odovzdaných platných hlasovacích lístkov,

f) počet odovzdaných neplatných hlasovacích lístkov,

g) počet hlasov „áno“ ku každej jednotlivej otázke,

h) počet hlasov „nie“ ku každej jednotlivej otázke.

3) Okrsková komisia k zápisnici priloží stručnú správu o obsahu sťažností, ktoré sa jej podali a o uzneseniach, ktoré k nim prijala, ako aj prípady porušenia právnych predpisov pri príprave a vykonávaní miestneho referenda.

4) Po podpísaní oboch rovnopisov zápisnice o priebehu a výsledku miestneho referenda ich predseda okrskovej komisie a zapisovateľ odovzdajú starostovi obce.

5) Okrsková komisia zapečatí hlasovacie lístky a zoznamy oprávnených občanov na hlasovanie a odovzdá ich spolu s ostatnými dokladmi o hlasovaní príslušnému zamestnancovi obecného úradu do úschovy.

6) Po odovzdaní zápisnice starostovi obce na jeho pokyn obecný úrad bez zbytočného odkladu zabezpečí zverejnenie výsledkov hlasovania v miestnom referende.

**§ 16**

**Vyhlásenie výsledku miestneho referenda**

1) Výsledky miestneho referenda sú platné, ak sa na ňom zúčastnila aspoň polovica oprávnených občanov a ak bolo rozhodnutie prijaté nadpolovičnou väčšinou platných hlasov účastníkov miestneho referenda.

2) Ak nie sú splnené podmienky podľa ods. 1, je miestne referendum neplatné, a výsledky miestneho referenda sa posudzujú tak, že účastníci miestneho referenda predložený návrh alebo návrhy (otázku alebo otázky) neprijali alebo oprávnení občania nemajú záujem o vec, ktorá je predmetnom hlasovania.

3) Obecné zastupiteľstvo do 3 dní od doručenia zápisnice o výsledkoch hlasovania vyhlási výsledky miestneho referenda a obecný úrad zabezpečí ich zverejnenie na úradnej tabuli obce spôsobom v mieste obvyklým a na webovej stránke obce.

4) V oznámení o výsledkoch miestneho referenda sa uvedie

a) deň konania miestneho referenda,

b) celkový počet oprávnených občanov zapísaných v zoznamoch na hlasovanie,

c) celkový počet oprávnených občanov, ktorí sa zúčastnili na hlasovaní,

d) celkový počet platných hlasov a celkový počet neplatných hlasov,

e) celkový počet oprávnených občanov, ktorí na otázku alebo otázky odpovedali „áno“ a celkový počet oprávnených občanov, ktorí na otázku alebo otázky odpovedali „nie“,

f) konštatovanie, ktorý návrh alebo návrhy (otázka alebo otázky) boli v miestnom referende prijaté.

**Šiesta časť**

**§ 17**

**Spoločné a záverečné ustanovenia**

1) Pre oblasti neupravené týmto VZN platia primerane ustanovenia všeobecne záväzných právnych predpisov Slovenskej republiky.

2) Toto VZN bolo vyvesené dňa: 16. 11. 2010

3) Toto VZN bolo zvesené dňa: 10. 12. 2010

4) Toto VZN bolo schválené dňa: 13. 12. 2010

5) Toto VZN nadobúda účinnosť dňa: 1. 1. 2011

V Pobedime, dňa 14. 12. 2010

.................................................

Martin Lednický

starosta obce